钦定古今图书集成/明伦汇编/家范典/第039卷 > 朱子全书 > 《语类》
## 钦定古今图书集成/明伦汇编/家范典/第039卷 > 朱子全书 > 《语类》

陆子寿言：“古者教小子弟，自能食能言，即有教，以至
洒扫应对之类，皆有所习，故长大则易语。今人自小
即教做对，稍大即教作虚诞之文，皆坏其性质。某尝
思欲做一小学规，使人自小教之，便有法，如此亦须
有益。”先生曰：“只仿《禅苑清规》样做，亦自好。”

天命非所以教小儿，教小儿只说个义理，大概只眼
前事，或以洒扫应对之类作段子亦可。每尝疑《曲礼》
“衣毋拨，足毋蹶；将上堂，声必扬；将入户，视必下”等叶
韵处，皆是古人初教小儿语。《列女传》孟母又添两句
曰：“将入门，问孰存？”

又

《弟子职》一篇，若不在《管子》中，亦亡矣。此或是他存得
古人底，亦未可知；或是自作，亦未可知。窃疑是他作
内政时，士之子常为士，因作此以教之。想他平日这
样处，都理会来。

“《弟子职》，所受是极”，云受业去后，须穷究道理到尽处
也。“毋骄恃力，如恃气力，欲胡乱打人之类。”盖自小便
教之以德，教之以尚德不尚力之事。

又

问：“女子亦当有教。自《孝经》之外，如《论语》，只取其面前
明白者教之，何如？”曰：“亦可。如曹大家《女戒》，温公《家范》
亦好。”